钦定古今图书集成/理学汇编/经籍典/第183卷 > 汉书 > 《梅福上封孔子之世为殷后书》
## 钦定古今图书集成/理学汇编/经籍典/第183卷 > 汉书 > 《梅福上封孔子之世为殷后书》

《春秋经》曰：“宋杀其大夫。”《穀梁传》曰：“其不称名姓，以在
祖位，尊之也。”此言孔子故殷后也，虽不正统，封其子
孙以为殷后，礼亦宜之。何者？诸侯夺宗，圣庶夺适。传
曰：“贤者子孙宜有土”，而况圣人又殷之后哉！《春秋》之
义，诸侯不能守其社稷者绝。今宋国已不守其统而
失国矣，则宜更立殷后为始封君，而上承汤统，非当
继宋之绝侯也，宜明得殷后而已。